Author: mfsr
Last saved by: agenda0

P r e d k l a d a c i a  s p r á v a

Návrh novely zákona o daniach z príjmov sa predkladá v súlade s Plánom legislatívnych úloh vlády Slovenskej republiky na rok 2001. Cieľom návrhu zákona je zníženie daňového zaťaženia fyzických osôb. Za účelom podpory podnikania sa skracuje doba odpisov (od 1. januára 1993), zvyšuje sa hraničná hodnota odpisovaného majetku (od 1. januára 2003) a umožňuje sa zahrnovať do výdavkov opravná položka k rizikovým pohľadávkam (termín prvého zahrnutia opravnej položky do daňových výdavkov počnúc zdaňovacím obdobím roku 2003). Na podporu zámeny používaných technológií a rovnako aj k skoršiemu vyraďovaniu majetku z dôvodu aplikácie nových progresívnych technológií sa umožňuje strata z vyradenia zahrnovať do základu dane (okrem vymedzených položiek majetku). 

Zníženie daňového zaťaženia fyzických osôb sa v návrhu novely zákona o daniach z príjmov rieši úpravou sadzby dane a daňových pásiem. Pre daňovníkov, ktorí majú príjmy z poľnohospodárskej výroby, lesného a vodného hospodárstva a zo živnosti, sa s cieľom zrovnoprávnenia zdaňovania príjmov fyzických osôb a právnických osôb navrhuje zníženie dane, ak daňovník sumu, o ktorú prevyšuje jeho daňová povinnosť výšku dane vypočítanú sadzbou dane pre právnické osoby, vynaloží na obstaranie hmotného investičného majetku.
	
V časti návrhu novely zákona vzťahujúcej sa k fyzickým osobám sa premietajú i ďalšie návrhy smerujúce k zdokonaleniu právnej úpravy zákona týkajúce sa zdaňovania príjmov fyzických osôb. V návrhu novely zákona sa spresňujú a dopĺňajú ustanovenia o paušálnej dani z dôvodu zdokonalenia právnej úpravy tohto osobitného spôsobu zdaňovania. Návrh novely zákona o daniach príjmov ďalej spresňuje spôsob uplatňovania príspevku na doplnkové dôchodkové poistenie pri výpočte preddavku na daň z príjmov zo závislej činnosti a z funkčných požitkov v súvislosti so zavedením ročného limitu, do výšky ktorého sa môže tento príspevok odpočítať z úhrnu príjmov zo závislej činnosti a funkčných požitkov daňovníka.
	
 V časti návrhu novely zákona vzťahujúcej sa k právnickým osobám sa za účelom zníženia možnosti daňových únikov a zakladania spoločnosti za iným, ako podnikateľským účelom,  ustanovuje minimálna ročná preddavková daň, ktorú je však možné odpočítať z dane z vytvorených budúcich ziskov. Za účelom zjednodušenia vykonávaných reorganizácií spoločností s právnym nástupníctvom, novela upravuje spôsob zdanenia pri týchto reorganizáciách tak, aby v čase splynutia, zmeny, zlúčenia či rozdelenia spoločnosti nedochádzalo k zdaneniu (obdobne ako v krajinách EÚ). S cieľom zosúladenia podmienok úľav na dani podľa § 35a sa tieto dopĺňajú tak, aby boli zosúladené s požiadavkami EÚ a rovnako aby sa upresnil ich vzťah k ustanoveniam zákona o štátnej pomoci pri zachovaní princípu nezavádzania daňovej retroaktivity v nadväznosti na plnenie podmienok čerpania daňového úveru. Z dôvodu stanovenia hraničného termínu pre vyplatenie dividend akciových spoločností určenom v Obchodnom zákonníku, bude rovnako tento hraničný termín považovaný najneskorší deň pre vykonanie zrážkovej dane.